 1941-43 दे’ऊं ब’रे च जम्मू दे प्रिंस आफ़ वेल्ज़ कालज दे जि’नें द’ऊं प्रौफेसरें मीगी बड़ा प्रभावित कीता ओह् हे प्रो.जयलाल कौल ते डां.सिद्धेश्वरवर्मा।  प्रो.कौल असेंगी अंग्रेज़ी कविता पढ़ांदे हे—पढ़ने आह्‌ली कविता गी उस लेइयै ड्रामाई अंदाज च पढ़दे हे ते विद्यार्थियें च बी रस दा संचार करी दिंदे हे ते पढ़ने च गै बिना व्याख्या कीते, कविता दा अर्थ बी समझाई दिंदे हे।  इक दिन उ’नें मिगी ‘तवी’ आस्तै इक लेख लिखने लेई आक्खेआ में कैह्‌दे उप्पर लिखदा ?  मेरा अनुभव खेत्तर इन्ना सीमत हा।  खीर में शीतलामन्दर तोड़ी अपने किस दोस्तें कन्नै पिकनिक लेई यात्रा उप्पर डेढ़-दो सफें दा इक लेख लिखेआ ते उ’नें गी दित्ता।  लेख ‘तवी’ च छपी गेआ पर एह्‌दे च प्रो, साह्‌ब ने बड़ा सुधार करी ओड़ें दा हा।  उ’नें मिगी अंग्रेज़ी च क्लासिक्स पढ़ने दी सलाह् दित्ती जेह्‌ड़ियां कालज दी लायब्रेरी च क्विलर कौच द्वारा सम्पादत किंग्स ट्रैयरीज़ सीरीज च सादा अंग्रेज़ी च उपलब्ध हियां।  उ’नें एह् बी आक्खेआ- “जह्‌ड़ी कताब पढ़ो ओह्‌दे बारे च स्क्रैप बुक च किश न किश लिखो एह्‌दे अलावा इक नोट बुक बी रक्खो ते पढ़ी दी कताबां च जे किश शैल लग्गै उसी इस नोट बुक च तुआरी लैओ।  उन्दी इस सलाह् उप्पर अमल करियै मिगी बड़ा फायदा होआ।  स्हेई ते शैल अंग्रेज़ी कापी च तोआरने कन्नै मेरी अंग्रेज़ी ते अंग्रेज़ी शब्दें दे स्हेई हिज्जे होंदे गै।  डा.सिद्धेश्वर वर्मा असेंगी संस्कृत पढ़ांदे हे।  काला सूट, टाई, चिट्‌टा पग्गड़, मुट्‌टे शीशे दी ऐनक, मुंहा उप्पर माता दे निम्मे दाग, समें दी पूरी पाबंदगी-मजाल इक मिनट बी इद्धर-उद्धर होई जान।  उन्दा पढ़ाने दा अन्दाज बी अपना गै हा।  लकड़ी दे प्लैटफार्म उप्पर, इक सिरे दा दुए तोड़ी ते फ्ही दुऐ सिरे दा पैह्‌ले तोड़ी, चक्कर लांदे, पैरें गी डायस उप्पर जोरा कन्नै पटकदे ते मुंहा शेरे आंगर दहाड़दे इक-इक श्लोक पढ़ाने च इक-इक हफ्ता लाई दिंदे, इक-इक शब्दे दी खल्ल द्रोह्‌ड़ियें जढ़ें ओह्‌दे दुए शब्दें कन्नै सरबंधे दे घेरें दी तशरीह कतरदे, भाशा दे रोमांस दियां झांकियां प्रस्तुत करदे। 